Kouris Media Group

Η Kontra Media Group (KMG ή Όμιλος Κουρή) είναι όμιλος έντυπων και ηλεκτρονικών μέσων μαζικής ενημέρωσης, ιδιοκτησίας του Ανδρέα Κουρή. Ιδρύθηκε το 1980 και αποτελεί για χρόνια έναν από τους μεγαλύτερους ομίλους, στον κλάδο των μέσων ενημέρωσης.

Ιστορία
Η εταιρεία ξεκίνησε τον Μάρτιο του 1980, με την έκδοση της εφημερίδας Αυριανή. Παρ' όλο που τις αρχές της κυκλοφορίας δεν πουλούσε πολλά φύλλα, μετά την μεγάλη απεργία των εργαζομένων του συνόλου των εφημερίδων τον Ιούλιο του 1980 η κυκλοφορία αυξήθηκε κατακόρυφα και έμεινε έτσι και μετά το τέλος της απεργίας. Το 1982, εκδίδει την αθλητική εφημερίδα Ο Φίλαθλος, την πρώτη ανεξάρτητη αθλητική εφημερίδα στην Ελλάδα.

Με το άνοιγμα της ιδιωτικής τηλεόρασης και μετά από παράκληση του Ανδρέα Παπανδρέου στις αρχές του 1990, ο ιδιοκτήτης του ομίλου, Γιώργος Κουρής, ιδρύει την Ελεύθερη Τηλεόραση Α.Ε., και ξεκινάει τον τρίτο τότε, μετά το Mega Channel και τον ΑΝΤ1, κατά σειρά πανελλαδικής εμβέλειας τηλεοπτικό σταθμό Κανάλι 29, έχοντας πολιτική πεποίθηση προς τον Κεντροαριστερό χώρο και τη σοσιαλδημοκρατία, με μεγάλη φιλικότητα στο τότε παντοδύναμο κόμμα του ΠΑΣΟΚ.

Ωστόσο, λόγω του Σκανδάλου Κοσκωτά, το οποίο βγήκε στην επιφάνεια το 1989, και την γενική φιλική στάση των τότε μεγάλων μέσων ενημέρωσης στη Νέα Δημοκρατία, το Κανάλι 29 απέκτησε μεγάλη τηλεθέαση. Όμως αργότερα, ο Κουρής, ήταν απογοητευμένος από την μετέπειτα στάση του ΠΑΣΟΚ, και υποχρεώθηκε να πουλήσει το 1993, το Κανάλι 29, στην οικογένεια Βαρδινογιάννη, η οποία αγόρασε την Νέα Τηλεόραση Α.Ε. που είχε ανεκμετάλλευτη τηλεοπτική άδεια μετατρέποντας τον σταθμό στο σημερινό Star Channel, ενώ με χρήματα που απέκτησε η Ελεύθερη Τηλεόραση Α.Ε., από την πώληση του Καναλιού 29, ξεκινάει το Μάρτιο του 1994, το Κανάλι 5, σε άλλες συχνότητες, το οποίο μετέπειτα, μετατράπηκε στο γνωστό Alter Channel.

Τον Ιούλιο του 1996 ξεκινάει το μουσικό Love Radio, το οποίο το 2001, λόγω ανακατανομής των συχνοτήτων στην Αττική, μετακομίζει από τους 99 μεγάκυκλους (MHz), στους 97.5 μεγάκυκλους (MHz). Στα τέλη του 2000, αγοράζει το Κανάλι 40 του Βασίλη Λεβέντη και το 2001 βγάζει στον αέρα το Extra Channel, το οποίο το 2003, το πούλησε στον Φίλιππο Βρυώνη. Το 2007 ιδρύεται η Real Media Group του Νίκου Χατζηνικολάου, με το 50% των μετοχών να κατέχει ο Ανδρέας Κουρής. Τον Ιούνιο του 2010, αγοράζει το 75% του ΤηλεΦΩΣ από τον Κώστα Παπανικόλα και στην θέση του εξέπεμψε από τις 6 Σεπτεμβρίου της ίδιας χρονιάς το Kontra Channel.

Οικονομική κρίση και απώλειες
Η οικονομική κρίση, χτύπησε και τον Όμιλο Κουρή. Πρώτος ο Φίλαθλος τον Οκτώβριο του 2011 έκλεισε λόγω χρεών. Ακολούθησε η μακρά ιστορία του Alter Channel το οποίο επίσης είχε πολλά χρέη και κρατούσε τους εργαζόμενους του απλήρωτους για μήνες. Αποτέλεσμα, η γνωστή απεργία των εργαζόμενων και το 2012, το κανάλι έκλεισε. Τέλος, το ίδιο καθεστώς υπήρχε και στην Αυριανή, η οποία έκλεισε τον Δεκέμβριο του 2012.

Μετέπειτα
Η εταιρεία γρήγορα ανέκαμψε και έγιναν προσπάθειες, χωρίς αποτέλεσμα επαναλειτουργίας του Alter, το οποίο έχει χρέη γύρω στα 500 εκατομμύρια ευρώ, χάνοντας παράλληλα το 2013 και την προσωρινή εθνικής εμβέλειας άδεια που διέθετε από το 1993, ενώ τα υπόλοιπα εν ενεργεία ιδιωτικά κανάλια, αναβαπτίστηκαν σε νόμιμα, χωρίς να διαθέτουν τότε νόμιμες τηλεοπτικές άδειες, με οικονομικό αντάλλαγμα. Επίσης δύο χρόνια μετά το κλείσιμο του Φιλάθλου, έγιναν ευρύτατες προσπάθειες για την επανέκδοση του, που στην πορεία ναυάγησαν.

Τέλος, ο Γιώργος Κουρής, ίδρυσε μια νέα εφημερίδα παρόμοια της Αυριανής, ονόματι Kontra News, ενώ αντίστοιχα το 2021, το Kontra Channel, άλλαξε την άδεια του σε γενικού ενημερωτικού σταθμού, από μη ενημερωτικού - ψυχαγωγικού, που είχε εξαρχής, το οποίο βγήκε, το 2010 από τις συχνότητες του ΤηλεΦΩΣ.

Ιδιοκτησίες
Παρ' όλο που η οικονομική κρίση προξένησε μεγάλες απώλειες στην KMG, διατηρεί την ιδιοκτησία πολλών ΜΜΕ που είναι τα εξής:

Τηλεόραση
ΚανάλιαΠερίοδος λειτουργίαςKontra Channel2010-σήμερα

Ραδιόφωνο
ΚανάλιαΠερίοδος λειτουργίαςLove Radio 97.51996-σήμερα

Εφημερίδες και Διαδίκτυο
ΕφημερίδαΠερίοδος λειτουργίαςKontra News2013-σήμεραReal Media Group (50% θυγατρική εταιρεία)2007-σήμεραΟ Φίλαθλος (αθλητικός ιστότοπος)2014-σήμερα

Πρώην ιδιοκτησίες
Τηλεόραση
Κανάλι 29 - Το Κανάλι 29 ήταν ιδιωτικός τηλεοπτικός σταθμός πανελλαδικής εμβέλειας με έδρα τον Ταύρο και ο τρίτος κατά σειρά χρονολογικά, που λειτούργησε στην Ελλάδα, μετά την έλευση του MEGA και του ΑΝΤ1. Το όνομά του το πήρε από την κεντρική συχνότητα που εξέπεμπε (29 UHF - εκπομπή από Υμηττό). Ο σταθμός ξεκίνησε να λειτουργεί τον Ιανουάριο του 1990 και είχε σοβαρή υλικοτεχνική υποδομή, με πρώην μηχανήματα της ΕΡΤ που εξασφάλισε ο Δημήτρης Μαρούδας. Τον πρώτο καιρό, οι εκπομπές του περιλάμβαναν πολιτικές συζητήσεις αντιπολιτευτικού χαρακτήρα με στελέχη του ΠΑΣΟΚ και έτσι κατάφερε να συγκεντρώσει σημαντικά ποσοστά τηλεθέασης, καθώς εκείνη την εποχή MEGA και ΑΝΤ1 υποστήριζαν την Νέα Δημοκρατία. Τελικά οι αδελφοί Κουρή αποφάσισαν να πουλήσουν τον τηλεοπτικό σταθμό στον Όμιλο Βαρδινογιάννη και το Κανάλι 29 μετονομάστηκε σε STAR, το οποίο ξεκίνησε την λειτουργία του στις 4 Δεκεμβρίου 1993.
ALTER - Το ALTER ήταν ελληνικός ιδιωτικός τηλεοπτικός σταθμός πανελλαδικής εμβέλειας. Ξεκίνησε να εκπέμπει το 1994 ως Κανάλι 5, και πήρε το όνομα Alter τον Οκτώβριο του 2000. Την περίοδο 2011-2013, ο τηλεοπτικός σταθμός διέκοψε οριστικά την λειτουργία του, από σοβαρά οικονομικά προβλήματα. Είχε έδρα το Περιστέρι.

Άλλοι λειτουργούντες σταθμοί
ΚανάλιαΠερίοδος λειτουργίαςART 68 (MAD)1992-1996Extra Channel2000-2003

Έντυπος Τύπος
Αυριανή - Η «Αυριανή» ήταν απογευματινή καθημερινή πολιτική εφημερίδα που εκδιδόταν στην Αθήνα και κυκλοφορούσε πανελλαδικά. Κατά την δεκαετία του 1980 και το πρώτο ήμισυ της δεκαετίας του 1990 ήταν μέσα στις κορυφαίες σε πώληση φύλλων εφημερίδες, μερικές φορές ξεπερνώντας και Τα Νέα που παραδοσιακά κατέχουν την πρώτη θέση. Τον Οκτώβριο του 2012 η εφημερίδα σταμάτησε να εκδίδεται οριστικά, αλλά έναν χρόνο αργότερα, τον Νοέμβριο του 2013, ο Γιώργος Κουρής κυκλοφόρησε την Kontra News, που αποτελεί συνέχεια της «Αυριανής».
Ο Φίλαθλος - Ο Φίλαθλος ήταν ελληνική καθημερινή αθλητική εφημερίδα που κυκλοφορούσε πανελλαδικά. Το πρώτο φύλλο της κυκλοφόρησε στις 30 Νοεμβρίου 1982 και το τελευταίο στις 3 Οκτωβρίου 2011. Ήταν το πρώτο εκδοτικό εγχείρημα των αδελφών Κουρή μετά την Αυριανή, που κυκλοφορούσε από τον Μάρτιο του 1980. Ο Φίλαθλος έφερε μια νέα αντίληψη στον αθλητικό τύπο, καθώς ήταν η πρώτη μεγάλη μη οπαδική εφημερίδα. Στην ιστορία έμειναν οι στήλες «Χωρίς παρωπίδες» του Ηλία Μπαζίνα, και «Αποδυτηριάκιας», που συνήθως την έγραφε ο Νίκος Καραγιαννίδης, διευθυντής της εφημερίδας. Σήμερα, ο «Αποδυτηριάκιας» συνεχίζει μέσω διαδικτύου. Τον Αύγουστο του 2013, έγιναν προσπάθειες να επανακυκλοφορήσει η εφημερίδα, με το όνομα «Ο Φίλαθλος της νέας εποχής». Ωστόσο η προσπάθεια επανέκδοσης ναυάγησε, αφού ο γιος του Γιώργου Κουρή, Ανδρέας, έβγαλε στο διαδίκτυο, την ιστοσελίδα «Ο Φίλαθλος», που ισχυρίζεται ότι είναι συνέχεια της ιστορικής εφημερίδας.
Νέα Εφημερίδα - Εφημερίδα ταμπλόιντ που ξεκίνησε την λειτουργία της το 1978. Η εφημερίδα έκλεισε μέσα σε έναν μήνα.
Star - Ημερήσια εφημερίδα gossip από το 1993.
Η Νίκη - Δεκαπενθήμερη πολιτική εφημερίδα από το 1975.
Δημοκρατικός Λόγος - Πολιτική εφημερίδα.

Παραπομπές

Εξωτερικοί σύνδεσμοι
Επίσημη ιστοσελίδα

Κατηγορία:Kouris Media Group